Cerová (okres Senica)

Cerová je obec na Slovensku v okrese Senica.

Časti obce  
 Cerová ( v roku 1890 do Cerovej inkorporovaná časť Lieskové. Spojená obec niesla do roku 1920 názov Korlátkö)
 Rozbehy (pričlenené k Cerovej ako miestna časť v roku 1976)

Symboly obce  
Erb obce sa skladá z dubu (Dub cerový - Quercus cerris), dvoch liesok a nebeských telies. Cerovú vyznačuje práve spomínaný dub, podľa ktorého dostala aj meno. Lieskové znázorňujú dve malé liesky a Rozbehy znázorňuje polmesiac a hviezda.

Kultúra a zaujímavosti 
Prvá písomná zmienka o sídle na území dnešnej obce sa spomína v roku 1324. Patrila panstvu hradu Korlátka. Zaoberali sa poľnohospodárstvom  a chovom dobytka. Bol tu liehovar.

Pamiatky 
 Hrad Korlátka, nazývaný aj Cerovský hrad. Zrúcanina hradu strážiaceho Českú cestu z druhej polovice 13. storočia. Nachádza sa nad časťou Rozbehy. Majiteľmi hradu boli napr. Matúš Čák Trenčiansky, Žigmund Luxemburský či Stibor zo Stiboríc. Od konca 16. storočia stratil sídelnú funkciu, boli vybudované kaštiele v Lieskovom, Jablonici a Trstíne. V poslednom období patril Aponiovcom, ktorí ho využívali na hospodárske účely alebo ako väzenie. Od roku 1740 je úplne opustený. Jadrom hradu je obranná veža (bergfrit) asi z druhej polovice 13. storočia. Stavba obsahovala dvojpriestorový palác, jej steny sú široké asi tri metre. 

 Korlatoyovský kaštieľ v časti Lieskové, dvojpodlažná štvortraktová renesančno-baroková stavba na nepravidelnom pôdoryse z obdobia okolo roku 1700. V prvej polovici 19. storočia prešiel klasicistickou úpravou, keď došlo k jeho prefasádovaniu. V 19. storočí patril Motešickým a neskôr Windischgratzovcom. Tí po roku 1935 kaštieľ predali a zariadenie odviezli do zahraničia. Po druhej svetovej vojne bolo v kaštieli zriadené poľnohospodárske učilište. Prízemie kaštieľa je zaklenuté valenou krížovou hrebienkovou a pruskou klenbou, poschodie je plochostropé. Fasády kaštieľa sú lemované dvoma nárožnými vežami na pôdoryse štvorca. Tie sú lemované kvádrovaním. Okná majú profilované šambrány. Kaštieľ sa nachádza v areáli parku. 

 Rímskokatolícky kostol sv. Anjelov Strážcov, jednoloďová barokovo-klasicistická stavba so segmentovým ukončením presbytéria a vežou tvoriacou súčasť jej hmoty z rokov 1787-1802. V roku 1944 prešiel obnovou. V interiéri sa nachádza hlavný oltár z roku 1802 s obrazom Anjel strážca od H. Reinharta z roku 1903. Bočný oltár Panny Márie pochádza zo začiatku 19. storočia. Jeho súčasťou je obraz Panna Mária so svätcami od F. Schöna z roku 1807. Kazateľnica s reliéfom Kázania je barokovo-klasicistická z rovnakého obdobia. Organ z roku 1839 je dielom Martina Šašku z Brezovej. Fasády kostola sú členené lizénami a segmentovo ukončenými oknami so šambránami. Veža vyrastá zo štítového priečelia vo forme rizalitu. Ukončená je korunnou rímsou s terčíkom s hodinami a barokovou helmicou. 

 Zvonica v časti Lieskové, ľudová murovaná stavba na pôdoryse oktogónu s ihlancovou helmicou z roku 1825. Stojí na mieste staršej drevenej zvonice, ktorá zhorela v roku 1814. Rezonančné otvory zvonice sú polkruhovo ukončené. 

 Kostolík Nanebovzatia Panny Márie v časti Rozbehy, jednoduchá baroková stavba so segmentovým záverom a predstavanou vežou z roku 1700. V 19. storočí prešla klasicistickou úpravou. Interiér je zaklenutý konchou a valenými klenbami s lunetami. Nachádza sa tu neskorobarokový oltár Nanebovzatia Panny Márie s novším obrazom zo začiatku 20. storočia. Fasády kaplnky sú členené lizénami, veža je ukončená ihlancovou helmicou.

Infraštruktúra  
Pri miestnej časti Rozbehy je od 10. októbra 2003 v prevádzke Veterná elektráreň Cerová – prvá veterná elektráreň na Slovensku. Inštalovaný výkon je 2,6 MW, celkovo ročne vyprodukuje 4000 MWh energie.

Osobnosti obce

Rodáci 
 Ján Bukovský (* 1924 – † 2010), rímskokatolícky rehoľník, arcibiskup a vatikánsky diplomat

Referencie

Pozri aj 
 Zoznam kultúrnych pamiatok v obci Cerová

Iné projekty

Externé odkazy 
 

 
Obce okresu Senica